VIBY: En 23-årig kvinde blev søndag aften truet med kniv i Viby, men det lykkedes hende at slippe væk.

Klokken var 22.37, da kvinden kom trækkende med sin cykel på Skanderborgvej i Viby, oplyser politiet.

Da hun kom til broen, der går over jernbanen, mødte hun en ung mand, som gik hen til hende. Pludseligt trak han en lang kniv frem, som han holdt hen mod den 23-årige.

Det lykkedes kvinden at hoppe op på cyklen og køre væk, mens manden råbte efter hende: "Giv mig nu for helvede din taske".

Kvinden beskriver gerningsmanden som:

• Asiatisk af udseende • Ca. 20-25 år • Ca. 165-175 cm høj • Iført løse, mørke bukser, grå hættetrøje og sort dynejakke • Havde en særpræget gang – gik som var han hjulbenet og trak på skulderen og svingede med sin ene arm, som om han trak sin krop

Har du set manden, eller har en formodning om, hvem han er, så ring gerne til Østjyllands Politi via telefon 114.